David Malcolm Lewis

**David Malcolm Lewis** FBA, ganet d'ar 7 a viz Even 1928 e Londrez hag aet da Anaon d'an 12 a viz Gouhere 1994 en Oxford, a oa un istorour saoz hag ur c'helenn war an Henamzer e Skol-veur Oxford. Brudet eo dre e labour ramzel a-zivout an enskrivadurioù hen ha klasel en Aten hag Attika, *A Selection of Greek Historical Inscriptions: To the End of the Fifth Century B. C.* (1969). Kement a varzh a raed a-hed dekvloaziadoù war ledander ha donder e c'houiziegezh ma veze pedet gant gouizieien all da zisplegañ ha da wellaat an darn vrasañ eus al levrioù a veze embannet war dachenn Istor Henc'hres a-raok ma vefent embannet.

## Buhez
E Londrez e voe ganet David Malcolm Lewis d'ar 7 a viz Even 1928. Goude bezañ bet skoliataet er *City of London School*, ur skol brevez bet staliet eno e 1442, e voe studier er skol-veur *Corpus Christi College* en Oxford da dapout un aotreegezh. Eno, emezañ, e voe unan eus an dud diwezhañ o vezañ aotreet da labourat hep bezañ rediet da lakaat e anv evit un diplom uheloc'h ; a-stur gant e studi e prientas un doktorelezh dre lizher war an Henamzer e Skol-veur brevez Princeton (New Jersey). Studiañ a reas ivez en *Institute for Advanced Study* e Princeton ivez, er *British School* en Aten, hag e *Christ Church*, ur rann eus Skol-veur Oxford.

Ur gouizieg war Henc'hres e oa David M. Lewis. Gant enskrivadurioù e plede dreist-holl, hogen ken abred ha 1967 e tisklêrias e oa arabat lezel studi an enskrivadurioù d'an dud desket warno dija, ret e oa e vefe un doare a-douez reoù all da beurgompren e bed an Henamzer. En em arastiñ  reas ouzh skridoù a veze kavet diaes gant e genseurted : kontoù dispignoù ha renabloù teñzorioù azeuldioù, da skouer ; ken don ec'h eas en danvez ma studias ivez teulioù eus ar Reter, evel tablezennoù Persepolis

Dre ma oa ur Yuzev anezhañ e voulc'has un eil tachenn da studiañ : Istor ar Reter-Kreiz.

Lorc'h a oa e David Malcolm Lewis goude embannadur e labour war Henc'hres e teir levrenn en eil embannadur *The Cambridge Ancient History*. Ul levr all, *Sparta and Persia*, a embannas e [1977, hag ur studiadenn verroc'h, ''The Jews of Oxford'', e [1992. Ur pennskridaozer e voe ivez evit meur a oberenn embannet gant Skol-veur Oxford war dachenn ar studioù klasel, en o mesk *The Decrees of the Greek States*, a voe embannet e 1997, goude e dremenvan neuze. Kantadoù a skridoù-barn a embannas ivez.

D'an 12 a viz Gouhere e varvas ar gouzieg en Oxford, d'an oad a 66 vloaz. E Wolvercote Cemetery emañ e vez.

## Red-micher
* 1949-1951 : amzer soudard er *Royal Army Educational Corps* (RAEC).
* 1951-1952 ha 1964-1965 : ezel ouzh an *Institute for Advanced Study* e Princeton.
* 1952-1954 : studier er *British School* en Aten.
* 1954-1955 : enklasker e *Corpus Christi College* Oxford.
* 1955-1985 : rener ar studi war an henistor e *Christ Church*, Oxford.
* 1956-1994 : studier e *Christ Church*.
* 1956-1985 : prezegenner war enskrivadurioù Henc'hres e Skol-veur Oxford.
* 1985-1994 : kelenner war an henistor e Skol-veur Oxford.

## Oberennoù pennañ
;Aozer
* 1968 : *Sir Arthur Pickard-Cambridge, The Dramatic Festivals of Athens* – eil embannadur, a-gevret gant ar gouizieg John Gould (1927-2001).
* 1969 : *Greek Historical Inscriptions* – a-gevret gant an istorour Russell Meiggs (1902-1989).
* 1977 : *Sparta and Persia*.
* 1981-1994 : *Inscriptiones Graecae*.
* 1992 : *The Jews of Oxford*.
;Pennskridaozer
* 1988 : *Cambridge Ancient History*, levrenn IV.
* 1992 : *Cambridge Ancient History*, levrenn V.
* 1994 : *Cambridge Ancient History*, levrenn VI.
;Dalif
* *Selected Papers in Greek and Near Eastern History*, kendastumet gant an istorour Peter John Rhodes (1940-2021).

## Liammoù diavaez
*  ''Encyclopedia Iranica''

## NOtennoù